EESTI ADVOKATUURI JUHATUS

ISTUNGI PROTOKOLL

11. detsember 2018. a nr 25

Tallinn

Riigikohtu 04.12.2018 määrus – kassatsioonimenetluses riigi õigusabi korras esindamise üleminek vandeadvokaadi abilt vandeadvokaadile

Riigikohus tegi 04.12.2018 asjas nr 2-15-1185 määruse, milles muuhulgas selgitas kassatsioonmenetluses riigi õigusabi korras esindamise üleminekuga vandeadvokaadi abilt vandeadvokaadile seotud erisusi.

Riigikohus märkis, et tsiviilkohtumenetluse seadustikust ja riigi õigusabi seadusest (RÕS) ei tulene, et vandeadvokaadi abi saaks endale asendaja määrata või vandeadvokaat saaks võtta üle riigi õigusabi osutamise ilma advokatuuri või kohtu poolt selleks nimetamata. RÕS § 20 lg 1 järgi võib riigi õigusabi osutava advokaadi ja riigi õigusabi saaja kokkuleppel asuda isikule samas asjas õigusteenust osutama teine advokaat, kes on nõus temale riigi õigusabi osutamise kohustuse üleandmisega. Uus riigi õigusabi osutaja nimetatakse kohtu määruse alusel RÕS §-s 18 sätestatud korras. Riigikohtu hinnangul on oluline esindatava nõusoleku olemasolu.

Juhatus on 14.11.2017 istungil asunud seisukohale, et riigi õigusabi korras kliendile määratud vandeadvokaadi abi kohustused ringkonnakohtu otsuse edasi kaebamisel Riigikohtusse tsiviil- ja haldusasjades peaks esmajärjekorras üle võtma vandeadvokaadi abi vandeadvokaadist patroon. Juhatus jääb oma seisukoha juurde ja tulenevalt Riigikohtu 04.12.2018 määrusest juhib lisaks advokaatide tähelepanu, et esindaja vahetamiseks tuleb esitada kohtule taotlus RÕS § 20 lg 1 alusel koos esindatava ja uue esindaja nõusolekuga.

Juhatus

O T S U S T A S:

Teha juhatuse seisukoht teatavaks riigi õigusabi osutavatele advokaatidele.